Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 1061/11/7713	Vranov nad Topľou, 27.1.2012
EEČ : 2-61-2-2012

U Z N E S E N I E

Trestná vec:	obvinený XXXXX  
Prečin:	pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Vranov nad Topľou
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: čašník
Skutková veta:
ako člen Slovenského rybárskeho zväzu - MO Sabinov, dňa 24.11.2011 v čase o 16.00 hod. lovil ryby v mieste pod hotelom "Zelená Lagúna", v revíri č. 4-3330-1-1 na Vodnej nádrži Domaša stredisko Domaša-Dobrá, okr. Vranov nad Topľou, ktorý má v správe XXXXX a je vedený ako kaprový revír a ryby lovil na viac ako dve udice v rozpore s ust. § 16 písm. a/ zák. č. 139/2002 Zb. o rybárstve v platnom znení, pričom však žiadnu rybu neulovil.  
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením povereného príslušníka Obvodného oddelenia PZ Slovenská Kajňa  sp. zn. ORP-812/SJ-VT-2011 bolo dňa 24.11.2011 podľa § 199 ods. 1 Trestného poriadku začaté trestné stíhanie vo veci a zároveň bolo podľa § 206 ods. 1 Trestného poriadku vznesené obvinenie XXXXX zo spáchania prečinu pytliactva podľa § 310 ods. 1 Trestného zákona na tom skutkovom ako je uvedené vo výrokovej časti tohto uznesenia.

     Po skončení vyšetrovania predložil poverený príslušník OO PZ Slovenská Kajňa tunajšej prokuratúre vyšetrovací spis spolu s návrhom na podmienečné zastavenie trestného stíhania.

     Po preskúmaní vyšetrovacieho spisu som zistil, že v danom prípade sú splnené podmienky pre rozhodnutie o podmienečnom zastavení trestného stíhania podľa § 216 ods. 1 Trestného poriadku. Podľa tohto ustanovenia v konaní o prečine za ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak :

     a/ obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
     b/ nahradil škodu, ak bola činom spôsobená, alebo s poškodeným o jej náhrade uzavrel     
dohodu, alebo urobil iné potrebné opatrenia na jej náhradu, a
     c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

     Obvinený XXXXX pri výsluchu pred povereným príslušníkom PZ si priznal svoje pochybenie, vyhlásil, že spáchal skutok pre ktorý mu bolo vznesené obvinenie a dodal, že svojho konania ľutuje. 

     Obvinený XXXXX bol pred začiatkom výsluchu  konanom dňa 24.11.2011 poučený podľa § 216 Trestného poriadku o možnosti podmienečného zastavenia trestného stíhania a dal súhlas k tomuto úkonu.

     Obvinený XXXXX je zamestnaný ako čašník v spol. XXXXX odkiaľ je hodnotený kladne. Mestom XXXXX je hodnotený všeobecne. Obvinený nebol doposiaľ trestne stíhaný. Obvinený bol v minulosti 1-krát postihnutý pre spáchanie priestupku a to dňa 22.06.2010 pre porušenie pravidiel cestnej premávky, za ktoré mu bola uložená sankcia vo výške 40-€. Obvinený bol síce postihnutý pre spáchanie priestupku, ale vzhľadom na skutok, pre ktorý je trestne stíhaný, dané postihnutie s tým nemá súvis a vplyv na predmetné rozhodnutie. 
     
     Pre prečin pytliactva podľa § 310 ods. 1 Trestného zákona, zákon okrem iných trestov ukladá aj trest odňatia slobody, ktorého horná hranica neprevyšuje 5 rokov.

    Prokurátor posudzujúc osobu páchateľa a vyššie uvedené okolnosti prípadu dospel k záveru, že v danom prípade sú splnené podmienky dané ustanovením § 216 ods.1 písm. a/, b/ a c/  Trestného poriadku a podmienečné zastavenie trestného stíhania obvineného považuje za zákonné a opodstatnené a skúšobnú dobu určenú obvinenému na 12 mesiacov za dostatočnú.

    Podľa § 216 ods. 2 Trestného poriadku skúšobná doba začína plynúť právoplatnosťou tohto rozhodnutia o podmienečnom zastavení trestného stíhania.

     Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

     S poukazom na vyššie uvedené a splnenie zákonných podmienok, bolo preto potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Maroš Kuruc
prokurátor